ตลาดหุ้นกู้คึก รับดอกลด-หนีเกณฑ์ก.ล.ต.
สัญญาณดอกเบี้ยขาลงอย่างเห็นได้ชัด เมื่อกนง.มีมติลดดอกเบี้ยนโยบายลงอีก 0.25% เหลือ 1% สู่ระดับต่ำสุดเป็นประวัติการณ์ ทำให้ตลาดตราสารหนี้ หรือหุ้นกู้ ได้รับความสนใจอีกครั้ง..!
16 ก.พ. 2563

สำนักข่าวรัชดา
สัญญาณดอกเบี้ยขาลงอย่างเห็นได้ชัด เมื่อกนง.มีมติลดดอกเบี้ยนโยบายลงอีก 0.25% เหลือ 1% สู่ระดับต่ำสุดเป็นประวัติการณ์ ทำให้ตลาดตราสารหนี้ หรือหุ้นกู้ ได้รับความสนใจอีกครั้ง..!
หลายบริษัทอาศัยจังหวะนี้ออกหุ้นกู้ เพราะต้นทุนถูกกว่าการไปกู้แบงก์…
วัตถุประสงค์ในการออกหุ้นกู้หลัก ๆ มี 2-3 อย่าง ถ้าไม่ใช้เป็นเงินทุนหมุนเวียน ก็ใช้เพื่อชำระคืนหุ้นกู้ที่จะครบกำหนด หรือรีไฟแนนซ์ เพื่อลดต้นทุนทางการเงิน หรือไม่ก็ใช้ในการขยายธุรกิจ เป็นเงินลงทุนซื้อกิจการนั่นเอง
ถ้าลองสำรวจตลาดหุ้นกู้ช่วง 1 เดือนที่ผ่านมา จะเห็นว่ามีหลายบริษัทออกหุ้นกู้ไปแล้ว อาทิ บริษัท เอพี (ไทยแลนด์) จำกัด (มหาชน) AP ออกหุ้นกู้ 2,500 ล้านบาท อายุ 4 ปี อัตราดอกเบี้ยคงที่ 2.35% ต่อปี ตามด้วยบริษัท พร็อพเพอร์ตี้ เพอร์เฟค จำกัด (มหาชน) หรือ PF ออกหุ้นกู้ 1,800 ล้านบาท อายุ 3 ปี อัตราดอกเบี้ยคงที่ 6.25% ต่อปี
บริษัท ทีพีไอ โพลีน จำกัด (มหาชน) หรือ TPIPL ออกหุ้นกู้ 6,000 ล้านบาท อายุ 3 ปี อัตราดอกเบี้ย 3.50% ต่อปี และบริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ ออกหุ้นกู้ 3,000 ล้านบาท อายุ 3 ปี อัตราดอกเบี้ย 3.70% ต่อปี เป็นต้น
ไม่เพียงแค่นี้ มีอีกหลายบริษัทที่จ่อคิวออกหุ้นกู้ในเดือน ก.พ.นี้ ต่อเนื่องไปถึงเดือน มี.ค. ไล่มาตั้งแต่บริษัท ปูนซิเมนต์ไทย จำกัด (มหาชน) หรือ SCC จะออกหุ้นกู้  25,000 ล้านบาท อายุ 4 ปี อัตราดอกเบี้ย 2.80% ต่อปี ตามด้วยบริษัท ออลล์ อินสไปร์ ดีเวลลอปเม้นท์ จำกัด (มหาชน) หรือ ALL ออกหุ้นกู้ 700 ล้านบาท อายุ 2 ปี อัตราดอกเบี้ย 6.90% ต่อปี
บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER จะออกหุ้นกู้ 1,000 ล้านบาท อายุ 2 ปี อัตราดอกเบี้ย 5.20% ต่อปี ด้านบริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD ออกหุ้นกู้ 600 ล้านบาท อายุ 3 ปี อัตราดอกเบี้ย 4.00% ต่อปี บริษัท แสนสิริ จำกัด (มหาชน) หรือ SIRI จะออกหุ้นกู้อายุ 3 ปี 8 เดือน อัตราดอกเบี้ย 3.75% ต่อปี
ส่วนบริษัท เจซีเค อินเตอร์เนชั่นแนล จำกัด (มหาชน) หรือ JCK จะออกหุ้นกู้ 390 ล้านบาท อายุ 2 ปี 6 เดือน อัตราดอกเบี้ย 7.25% ต่อปี บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT ออกหุ้นกู้อายุ 3 ปี อัตราดอกเบี้ย 4.00-4.10% ต่อปี
รวมถึงบริษัท เมืองไทย แคปปิตอล จำกัด (มหาชน) หรือ MTC เตรียมออกหุ้นกู้อายุ 3 ปี 3 เดือน อัตราดอกเบี้ย 3.15% ต่อปี และอายุ 4 ปี อัตราดอกเบี้ย 3.25% ต่อปี และบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ที่มีแผนจะออกหุ้นกู้อีกราว 7,500 ล้านบาท ในช่วงเดือน มี.ค.นี้
แหม๊…คร่าว ๆ นี่ก็ปาเข้าไปมูลค่าเกือบ 50,000 ล้านบาทแล้ว
ไม่นับรวม บริษัท พีทีที โกลบอล เคมิคอล จำกัด (มหาชน) หรือ PTTGC ที่มีแผนจะออกหุ้นกู้วงเงิน 15,000 ล้านบาท ช่วงไตรมาส 2/2563 และบริษัท บัตรกรุงไทย จำกัด (มหาชน) หรือ KTC เตรียมออกหุ้นกู้วงเงิน 10,000-12,000 ล้านบาท ช่วงกลางปีนี้
แว่ว ๆ มาว่า ยังมีอีกหลายบริษัทที่เตรียมออกหุ้นกู้ช่วงครึ่งปีหลัง เช่น บริษัท ทรู คอร์ปอเรชั่น จำกัด (มหาชน) หรือ TRUE บริษัท บางจาก คอร์ปอเรชั่น จำกัด (มหาชน) หรือ BCP และบริษัทแลนด์ แอนด์ เฮ้าส์ จำกัด (มหาชน) LH เป็นต้น
ก็ไม่รู้ว่านอกจากรับดอกเบี้ยขาลงแล้ว บางบริษัทต้องการหนีเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ที่เตรียมจะออกเกณฑ์หุ้นกู้ใหม่ช่วงไตรมาสแรกนี้ หรือเปล่านะ..?
เพราะถ้าเกณฑ์ใหม่ออกมา คงทำให้การออกหุ้นกู้มีความยุ่งยากมากขึ้น..!
จึงตัดหน้าชิงออกหุ้นกู้กันช่วงจังหวะนี้…
นั่นทำให้ตลาดหุ้นกู้ปีหนูทองปีนี้ (เอ๊ะ..หรือจะเป็นหนูผีก็ไม่รู้สินะ) คึกคักไม่แพ้ปีหมูไฟ ที่มีการออกหุ้นกู้มากกว่า 1 ล้านล้านบาท
สูงสุดเป็นประวัติการณ์…มาแล้ว..!??
…อิ อิ อิ…